SURSELVA – PART SUPERIURA

L’itg da far paintg

In chalger da Mustér ha vis ina giada co che la dunna da la chasa, en la quala el lavurava, unscheva la panaglia cun in itg mellen, ed el ha pensà: «Jau vi guardar in pau pli exact tge ch’ella fa.» La dunna ha prendì in cuppin groma ed ha tratg panaglia. Alura ha ella prendì or da la panaglia plirs gronds tocs paintg. Ussa saveva il chalger tge effect che l’itg aveva. Tut dascus ha el prendì in pau da quest itg ed è ì cun quel a chasa. Suenter avair unschì sia panaglia cun l’itg, ha el mess en in cuppin groma ed ha tratg panaglia, ed er el ha survegnì plirs gronds tocs paintg. Ma qua è entrà en stiva in umatsch nair cun in bellezza cudesch surdorà ed ha dumandà, sch’el na veglia betg s’inscriver. «Ma bain, fitg gugent», e cura che l’um ha dà il cudesch, ha el scrit en quel: «Jesus Maria.» Sin quai è l’um svanì. En il cudesch da strias ch’il chalger tegneva en ses mauns, era inscritta la mesa vischnanca.

La dunna sper il dutg

Giond a chatscha ha in chatschader vis ina dunna sper in dutg. Quella ha ditg ad el, sch’el stettia là oz enfin las dudesch la notg, saja ella liberada. Cas cuntrari stoppia ella star qua en perpeten. Il chatschader ha ditg ch’el veglia star. Suenter in’urella ha el vis a vegnir dal dutg giu spir chamutschs, ma el ha ditg a sasez: «Liberar in’olma è bler dapli che quai.» Suenter hai entschet a vegnir da quest dutg giu spir aur ed argient. Ma el ha puspè ditg: «Liberar in’olma è bler dapli che tut quai.» Da mesanotg è la dunna stada liberada ed il chatschader è turnà a chasa. Là ha el vis che sia sora ch’era uschiglio adina trista, era legra, e quella ch’era adina legra, era trista.

Il Blass da Lavaz

L’Alp da Lavaz, che tutga a la vischnanca da Medel, appartegneva pli baud a Sumvitg. Avant blers onns han ils da Medel tut andetgamain entschet ina dispita cun quels da Sumvitg e pretendì Lavaz per els. Quai ha dà ina gronda charplina e la dretgira è ida sin l’alp per decider la chaussa. In da Medel duai alura avair mess terratsch da ses iert en ses chalzers ed esser ì si Lavaz. Là haja el engirà cun detta stendida ch’el stettia sin ses terratsch, e sin quest engirament ha la dretgira decidì en favur dals da Medel. Sco chasti da ses engirament è quest um suenter sia mort girà enturn sin l’alp berglond sco in bov. In sontg spiritual haja scungirà il bov en in pitschen lai che sa chatta sin questa alp. Ma cura ch’i vegnia malaura u las quattertempras, audian ins anc uss a berglar el.

Il dischariel

A Selva viveva avant blers onns in ferm giuven. Quel aveva però bunamain mintga notg in dischariel. Sin quai è el ì a discurrer cun il spiritual dal lieu. Cura ch’el ha la proxima notg puspè survegnì il dischariel, ha el fatg in tschert segn ch’il spiritual aveva ditg. Alura è el levà ed ha stuppà cun palpiri la rusna-clav da l’isch-chombra. Il dischariel è stà finì ed el ha pudì turnar en letg e durmir vinavant ruassaivlamain.

L’auter di era en sia chombra ina bellezza giuvna che na pudeva betg pli bandunar el. Per pudair ir davent stueva ella numnadamain sortir da la medema fora sco quai ch’ella era entrada. Il giuven ha salvà la giuvna plirs onns sco fantschella. Cunquai ch’ella era ina stupenta matta, ha el plaun a plaun survegnì affecziun per ella e l’ha maridà. El guardava però adina bain che la rusna-clav saja serrada. Els han vivì blers onns ensemen ed han gì plirs uffants.

In di ha la dunna ditg a ses um: «Ussa pos ti senz’auter prender il palpiri or da la rusna-clav. Ti na stos betg temair pli che jau fugia. Jau hai memia gugent tai per pudair ta bandunar.» El ha cartì ad ella. Ina saira, avant che sa metter a ruaus, ha el prendì il palpiri or da la rusna-clav. L’autra damaun era sia dunna davent, ed el n’ha mai pli vis ella. Il pli mal steva l’um che la dunna aveva prendì ils uffants cun ella.

La platta da Caschlè

Sin l’Alp Caschlè era il striegn fitg gugent e fascheva il barlot sin ina platta che sa numna la Platta dil Barlot. Ina giada è in spiritual ì siador ed ha benedì questa platta, uschia ch’il striegn ha stuì ceder da quella. Sin la platta ha el anc stgalprà en il num da Jesus. Cura ch’el è vegnì engiu, ha el vulì baiver aua or dal dutg. Qua èn crudads da l’aua giu tarments craps ed han impedì quai. Il spiritual n’ha dentant betg temì quests crappuns. E las strias han sbragì plain ravgia: «Ina giada che ti n’has betg la scrotta nauscha cun tai, ta tschiffain nus per franc.»

In pèr onns suenter è il spiritual ì durant in enviern cun blera naiv da Sedrun a Rueras. Quel di aveva el emblidà la stola. Qua han las strias sbragì: «Faschai ir la lavina! El n’ha betg la scrotta.» El è fugì en il vitg da Zarcuns davos ina stalla. La lavina è crudada aval ed ha prendì davent da quest vitg sulettamain quest bajetg; il spiritual è vegnì en la lavina ed è mort en quella.

La Platta dil Barlot a Caschlè è anc adina là cun il num da Jesus entaglià. Ins di ch’il striegn haja transportà questa starmentusa platta sin in fil da saida davent dal Badus a Caschlè. Ins vesa orasum il crap ils tatgs dals chalzers dal sunader dal barlot.

Ils trais ligns

Dal temp dals tirans abitava in da quels damanaivel d’ina claustra, ed el empruvava cun tut ils rampigns da metter sutsura quella. In di è el ì en claustra ed ha entupà l’avat che gieva a spass sut la claustra. A quel ha ditg il tiran, sch’el na possia betg respunder entaifer trais dis ils trais ligns ch’el dettia si ad el, stgatschia el l’avat e tut ils paders or da la claustra. El stoppia lignar quants fegls che sajan sin quest fraissen grond sper la claustra, quant profund ch’il Lag da Laus saja e quantas stailas che sajan al firmament. Sin quai è il tiran ì davent e l’avat è turnà trist en claustra. Là ha el raquintà tut als paders, e quels èn era vegnids trists, pertge che nagin na saveva respunder a questas dumondas.

Il portger è s’accurschì che tuts eran contristads ed el ha dumandà l’avat tge che saja capità che tuts laschian pender il chau e discurrian uschè pauc. L’avat ha respundì che quai na giaja tiers nagut ad el, el na possia oramai betg gidar els. Ma il portger ha manegià ch’el possia forsa tuttina dar in bun cussegl e gidar el. Sin quai ha l’avat raquintà l’istorgia lung e lad al portger. Sch’i saja mo quai, sappia el bain dar resposta, ha il portger ditg. Ma l’avat stoppia dar ad el sia rassa per discurrer cun il chastellan. L’avat è stà fitg led da quai ed el ed ils paders èn stads d’accord ch’il portger tiria en la rassa.

Il terz di è arrivà il tiran, ed il portger è chaminà encunter ad el cun la rassa d’avat. Cun vusch nauscha ha il tiran dumandà, sch’el veglia respunder ses ligns, e l’auter ha ditg frestgamain: «Gea.» Alura ha il tiran ditg: «Quants fegls ha pia quest fraissen qua?» «Exact uschè blers sco fustis», ha respundì il portger. «E quant profund è il Lag da Laus?», ha dumandà il tiran vinavant. «Gist uschè profund sco quai ch’in crap po ir a funs», è stada la resposta. «E quantas stailas èn al firmament?», ha dumandà il tiran per la davosa giada. «Tantas sco sablun en il Rain», ha respundì il portger. «Bun», ha ditg il tiran, ch’ha sentì che quai n’era betg l’avat d’avant, «ti has ditg endretg e perquai duais ti esser avat da qua d’envi en - stagl da quel avant.»

SURSELVA – PART INFERIURA

Il giat nair a Rueun

In landrehter da Rueun aveva bregias da survegnir in famegl. El aveva in grond culm, ma nagin na vuleva star, perquai ch’ins scheva ch’igl haja spierts si là. In di ha in um ditg ch’el veglia empruvar sia fortuna. Gia l’emprima saira ch’el è stà si culm è arrivà in giat nair che vuleva trasora suflar ora la glisch. El ha dentant adina puspè spaventà quel e n’ha mussà nagina tema. L’autra saira era il giat puspè qua, cura ch’el ha envidà la glisch. Il davos era quel uschè giagliard ch’el ha vulì dar cun la toppa sin la glisch per stizzar quella. Cura ch’il famegl ha vis quai, ha el tratg cun il cuntè giu per la toppa ch’in toc è dà sut il banc. Il giat ha dà in sbratg ed è svanì. La damaun ha il famegl chattà in det d’ina dunna ed ha enconuschì vi da quel l’anè da sia patruna. Cura ch’el è vegnì a chasa cun il latg hani ditg che la patruna saja en letg malsauna. Ella haja taglià giu in det ier saira giun tschaler cun preparar la charn.

Ils trais da Falera a Paris

Trais umens da Falera eran la saira avant il Num da Maria a Paris e sa cussegliavan co far d’esser l’auter di a Falera a perdunanza. Qua ha ina dunna veglia dà in cussegl ad els: in duaja seser sin in buc-chaura alv, l’auter sin in portg ed il terz sin ina chaura. Els na dastgian però discurrer betg in pled enfin Falera. Uschia han els fatg ed èn sa mess en viadi. Ils animals currivan en tutta prescha. Tuttenina hai entschet a sumegliar in pau lung a quel sin il portg. Ed el ha ditg insatge a quel. Sin quai è il portg svanì e l’um cun el ed ins n’ha mai vis els pli. Ils auters dus han taschì enfin Falera ed èn perquai arrivads ventiraivlamain ad uras a la perdunanza.

L’alp devastada

Avant blers, blers onns devi ina bell’alp sur il vitg da Flem. La mesadad da questa pastgira flurinta era d’ina vaiva, l’autra mesadad d’in ritg purun dal vitg. Passà l’enviern e s’avischinond il temp da chargiar, è quest purun arrivà in di tar la vaiva. El vuleva exnum surpledar la dunna da vender ad el l’autra mesadad. «Jau paj il dubel da quai ch’ella vala», ha el ditg. «Ni per il dubel ni per il traidubel poss jau vender a Vus mia mesa alp», ha la vaiva respundì. «Igl è la suletta ierta da mes figl.» - «E l’alp daventa tuttina la mia», ha sbragì il pur. «Tes um barmier ha impegnà ella a mai. Qua, guarda tezza la brev ch’el ha fatg e suttascrit». Durant ch’el ha ditg quels pleds ha el tratg or da la giaglioffa ina scrittira ch’el ha mess sin maisa. «E Vus essas in um fauss e manzaser», ha clamà la dunna cun vusch tremblanta. «Mes um n’ha mai e pli mai fatg in tal mar - tgà cun Vus. Quai n’è betg sia scrittira». «E l’alp è impegnada, el sez ha suttascrit la brev», ha replitgà il purun.

E la dispita è vegnida davant il derschader. Cun egls suppli - tgants e plain larmas ha la povra dunna rugà da laschar ad ella ses fatg e ses bun dretg. Ma il derschader era en mongia cun il ritgun, e lez aveva dà daners ad el per ch’el survegnia raschun. La povra dunnetta ha anc ditg pudì sincerar che l’alp saja sia, che ses um n’haja mai impegnà ella, e ch’ella veglia engirar che ses pleds sajan la sontga vardad. Il purun engurd ha survegnì raschun e gudagnà il process.

Suenter che la sentenzia è stada dada ed il process gudagnà, fiss il pur ì il pli gugent directamain si d’alp a guardar ses bel possess creschentà. Ma i fascheva in’aura starmentusa. Sur ils precipizis stevan nivels tut nairs e smanatschants. La daratga mislava las spundas ed il tun ramplunava en las vals. Sco numerusas serps ardentas sbrinzlavan ils chametgs, ed en la grippa udiv’ins in stremblir e fracassar starmentus. Auals e draguns faschevan da di e da notg ina ramur anguschanta, ed i pareva che l’entir culm sa derschia sur la val.

Trais dis e trais notgs ha il stemprà cuzzà. Passada la malaura, ha il pur prendì ses fist ed è ì siadora vers l’alp. Arrivà sin ina collina, è el sa fermà per contemplar ils bels pastgets e muletgs ch’eran ussa ses per adina. Ma tge era capità? Ses egls èn vegnids pitgivs, in suspir ragagnant è vegnì or da sia bucca, ses mauns tremblants han branclà il fist. Ed alura è il ranver crudà per terra, tutgà da la mort andetga. Là, nua che la pastgira flurinta ed ils muletgs verdegiants s’extendevan antruras, era ussa mo pli in desert da glatsch e crappuns. Ed in suffel fraid e murdent ha purtà il flad da la naiv perpetna sur la pastgira devastada. Il glatscher aveva fatg giustia e cuvert la bella alp.

Il padrin ed il figliol

Igl era ina giada in padrin bainstant. Quel aveva in figliol fitg pover che aveva pers gia baud ses geniturs. El ha prendì il figliol tar sai ed ha tratg si el. Cura che quel è stà grond, ha el dà daners ad el ed ha ditg ch’el duaja ir ad emprender in mastergn, gist quel ch’el veglia. E sch’el dovria daners, dettia el quels. Il figliol ha prendì ils daners ed è partì. Ma suenter trais emnas è el turnà enavos tar il padrin. Quel ha ditg ad el: «Has gia emprendì in mastergn?» Ed il figliol ha respundì: «Jau hai emprendì d’engular. Quai sai jau ussa.» «Ma es ti er in lader fin?», ha dumandà il padrin. Il figliol ha manegià bain. Alura ha ditg il padrin: «Sche ti es uschè malizius, stos ti engular questa notg or da mes uigl il pli bel chaval e vegnir cun quel damaun tar mai.» En quest uigl eran sis bels chavals. Il padrin ha ditg als famegls d’avair quella notg spezialmain quità dals chavals, pertge ch’i sajan laders sin via. Ils famegls han empermess da vegliar l’entira notg.

Il figliol è sa vestgì da dunna veglia ed è ì enturn las diesch fin avant porta, ha guardà da la porta viaden ed ha vis là ils umens. El ha supplitgà quels da laschar entrar ina povra dunna veglia e star in zichel a chaud, i saja talmain fraid ordadora. Ils umens han lubì quai. Cura che la veglia è stada en uigl, ha ella fatg amogna a mintgin in magiel vinars per stgaudar. Tut ils famegls han bavì vinars che cuntegneva ina dorma. Alura ha il figliol pudì prender cumadaivlamain il chaval or dad uigl, è ì tar il padrin ed ha ditg: «Bun di, padrin. Qua avais Voss chaval.» «Ti es propi malizius!», ha ditg il padrin. «Ma questa notg stos ti prender sut il tgil da mai e da mia dunna il lenziel e lura anc l’anè giu dal det da mia dunna.»

«Sche ti sas far quai, es ti vairamain in lader fin.» «Quai vi jau bain far», ha respundì il figliol. El è turnà a chasa ed ha fatg in tarment um-strom. Quel ha el purtà enturn mesanotg d’ina stgala siadora e mess si per las fanestras dal padrin. Il padrin ha vis quai ed ha ditg a la dunna: «Uss è il cugliun qua, a quel vi jau mussar da viver.» El è spert levà ed ha dà in ferm stausch a quest um-strom, cartend da stuschar il figliol da stgala giu. L’um-strom è cupitgà e rudlà in toc da la via vi. En il fratemp è il figliol sa postà sper l’isch-chasa, pertge ch’el aveva sminà che ses padrin haja scrupels e vegnia a guardar, nua ch’el saja. E davairas, tuttenina ha il padrin ditg a sia dunna: «Jau stoss tuttina ir giu e guardar tge ch’il figliol fa, sch’el è anc en vita u tge.» El è levà ed ì giuadora. En quest mument è il figliol entrà en stiva, ha imità la vusch dal padrin e ditg a la dunna: «Ti pudessas anc dar a mai avant che jau vom il lenziel e l’anè. Quest figliol è in tal cugliun ch’ins na po betg sa fidar dad el.» La dunna, cartend ch’i saja ses um, ha dà il lenziel e l’anè. Il figliol è partì ed il padrin è returnà curt suenter en chombra. La dunna ha dumandà tge che ses figliol fetschia. L’um ha ditg ch’el n’haja vis nagut. Sin quai ha ditg la dunna: «L’anè ed il lenziel has ti bain mess en trucca ch’el n’als po betg engular.» Ma l’um n’ha vulì savair nagut da quai, e pir uss èn il padrin e sia dunna s’accurschids ch’els eran vegnids cugliunads. L’autra damaun è il figliol vegnì cun l’anè ed il lenziel, ed il padrin ha stuì conceder ch’el haja emprendì bain il mastergn da lader.

SUTSELVA

La plievgia d’aur

In bel di da stad tgirava in paster sia muntanera sin l’Alp Anarosa. Vers suentermezdi èn cumparids davos il Piz Vizàn nivels stgirs ed igl ha entschet a tunar e chamegiar, e dalunga er a plover. Ma tge miracul! Enstagl d’aua crudavan or dals nivels gross daguts d’aur. Il paster ha guardà tut perplex vers tschiel. El ha prendì giu il chapè ed ha laschà plover l’aur en quel enfin ch’el è stà plain.

Ma tuttenina ha el udì a scalinar las stgellas ed a berglar la biestga. El ha guardà enturn e vis co che l’entira muntanera curriva giu per l’alp cun las cuas ensi ed il chau engiu. El ha emblidà l’aur, ha mess si il chapè ed è currì suenter a la biestga. Cura ch’el è turnà, avevi chalà da plover ed el n’ha chattà nagins fastizs d’aur pli.

Sch’el avess tegnì il chapè e laschà ir la biestga, avess el gì tut l’aur ch’era en il chapè.

Il barlot

Il barlot vesev’ins pli baud fitg savens en Schons. Quai era ina cumpagnia da striuns e strias che sa rimnava per il solit da notg en lieus isolads, sautava e fascheva da tuttas sorts grimassas.

In da Pazen ha vis ina giada il barlot en la Viamala. El era stà ora Tusaun cun ses chaval e turnà anen pir da notg. Cura ch’el è arrivà dadens Runtgaglia, nua ch’ins va giu e vi la Traversina, ha el vis sur la val vi in bel palantschieu e sin quel il barlot che sautava cun ina stupenta musica. El è siglì giu dal char ed è sa pusà cunter il pal da saiv per vesair meglier tge che capitava. El ha vis tranter ils sautunzs bleras persunas enconuschentas, ha entschet a temair, è siglì sin il char ed ha fatg currer il chaval tge che quel pudeva. El è arrivà insaco a chasa ed è entrà en stiva senza pudair dir pled. Ses chavels eran vegnids alvs. Sis emnas ha el stuì star en letg.

I n’è anc betg uschè ditg enavos ch’in da Donat ha vis il barlot da bel cler di si Magun. El era sin l’isch-tegia, cura ch’el ha vis a passar sperasvi umens e femnas. In sigliva, l’auter al zaclinava, in terz sturscheva ils egls, insumma, la cumpagnia dal diavel fascheva da tuttas sorts grimassas si per noss um. Ma el n’ha temì nagut, e fatg n’ha nagin insatge ad el. Enconuschì ha el tuttina ils blers.

La stria da Casti

In giuven da Maton aveva la spusa giu Casti, nua ch’el gieva savens a tramegl. Mintga giada, cura ch’el turnava ensi, scheva la spusa ch’el possia puspè vegnir sin quella e quella saira. Ma sin ina tscherta saira n’avess ella mai ditg da vegnir. Il giuven ha pensà ch’insatge na saja forsa betg en urden, ed è ì precis quella saira giu tar ella.

La chasa era tut serrada si, barcuns e fanestras, tut serrà, mo en stiva ha el udì insatgi a baterlar. Sia spusa scheva gist a la mamma: «Damaun ara mes spus si Maton, e sche jau pudess far ch’i na creschiss nagut en quest er, sche faschess jau quai.» «Quai sas ti bain far», ha la mamma ditg. «Damaun ta midas ti en ina mieur e vas orasi. Cura ch’el bitta ora l’emprim pugn sem, emprovas da tschiffar l’emprim graun che croda sin la terra.»

Cura ch’il spus ha udì quai, è el partì. La damaun ha el arà quest er. Ma avant che semnar, ha el mess in crap sisum il satg. E gist en quel mument ch’el va cun il maun en il satg per bittar ora l’emprim pugn, ha el vis la mieur. Enstagl da bittar ora il graun, ha el bittà il crap e sturnì la mieur.

Curt suenter è vegnida la nova si da Casti che sia spusa saja morta.

Hans Nar

Hans Nar era in nunditg nausch uman che engulava, nua ch’el pudeva e che aveva er anc auters fiers dal diavel en sia testa. Cura che sia mamma è morta, ha el prendì ella e mess giu amez via sin ina sutga, ha tschentà la roda da filar sper ella ed ha dà ad ella il fil enta maun – tut sco sch’ella filass. Ella filava uschiglio adina giu davant chasa sin via, ed ils davos onns n’udiva e na veseva ella betg bain. Alura è Hans Nar ì sin fanestra per guardar, sch’insatgi vegnia.

Tuttenina è arrivà in um cun in char da fain. Quel ha vis che la veglia era là amez via e filava, ed ha clamà ch’ella duaja fugir or da via. La povra veglia n’udiva però nagut e na pudeva era betg fugir. Cura ch’el è arrivà pli datiers cun il char da fain ed ella na vuleva betg ir davent, ha el dà ina frida cun in fist ch’ella è crudada giu da la sutga. Strusch ch’il figl ha vis quai, è el currì or da chasa cun ramurs e franturs ed ha ditg a quest um ch’el haja mazzà sia mamma. Alura è el currì a tgisar el tar la dretgira. Il pur ha sin quai fatg examinar la veglia dal medi, e quel ha chattà ora ch’ella era morta avant ch’il pur era vegnì tar ella. Ed uschia è la glieud vegnida a savair ch’igl era stà mo ina filistucca da Hans Nar. Tuts avevan uss avunda da Hans Nar ed èn sa cunvegnids ch’i saja il meglier da metter el en in satg, ir cun el dador vischnanca e bittar el en il lai. Sin tal e tal di han els prendì el e mess en in satg, auzà il satg sin in char, e tut ils umens èn ids viador cun el per bittar el en il lai. Ma sin via èn els vegnids tar in’ustaria. Els han chattà per bun d’entrar e baiver anc in magiel vin. Hans Nar han els laschà ordadora sulet sin il char.

Entant che tschels eran en l’ustaria, è passà in portger cun ina rotscha portgs. Cura che quel è stà sper il char, ha el udì ch’in clamava: «E jau na vi betg, e na poss betg e na fatsch betg.» Cura ch’il portger ha badà che quella vusch vegniva or dal satg sin il char, ha el ditg: «Tge na vuls ti betg, e na pos ti betg e na fas ti betg?» E Hans Nar ha respundì: «E jau na vi betg, e na poss betg e na fatsch betg president da vischnanca. Sas, els vulan metter mai president.» Cura ch’il portger ha udì quai, ha el ditg: «Ma sche ti na vuls betg far president da vischnanca, alura fatsch jau.» «Ma alura stos ti vegnir en quest satg e laschar ora mai», ha ditg Hans Nar. «Ma gliez vi jau gugent far», ha tschel ditg, ha avert il satg e laschà vegnir ora Hans Nar ed è ì sez en il satg. Hans Nar ha prendì ils portgs ed è ì ora si sur il lai en il guaud. Alura han tschels bandunà l’ustaria. Els han prendì il char, èn ids ora sper il lai ed han bittà il satg en l’aua. Alura èn els turnads a chasa.

Suenter in pèr dis è Hans Nar chaminà cun ils portgs tras vischnanca. In «tschui» qua e «tschui» là ha fatg vegnir la glieud or da chasa. Cura ch’ils abitants han vis a vegnir Hans Nar tras vischnanca cun ina rotscha portgs, èn tuts stads perplexs e na savevan betg tge pensar. E cura ch’els han dumandà co ch’el saja puspè arrivà fin qua, ha el ditg ch’el saja stà en il lai, e cura ch’el saja sfundrà, haja el vis bels prads ed ers e bellezza muvels, vatgas e portgs, e da tuttas sorts auters glimaris. El haja pensà da prender cun el in triep portgs e vegnir ensi.

Cura che tschels han udì quai, èn els vegnids scuidus sin Hans Nar. Nagin na pudeva cuir ad el quests bellezza portgs. Cura che Hans Nar ha badà quai, ha el ditg ch’er els duajan ir oragiu en il lai per insatge, quai cunvegnia. E cura ch’els han dumandà co ch’els hajan da far per survegnir quai ch’els veglian, ha el ditg: «Giai ora sper il lai e mettai vi in’aissa. L’emprim traversa il president l’aissa. Cura ch’el siglia giuaden en l’aua e vesa insatge, duai el dar in sbratg sco segn, e sin quai duain tuts siglir suenter.» Ils umens da quella vischnanca han fatg quai che Hans Nar aveva ditg. Els èn ids ora sper il lai, e sco emprim ha il president traversà l’aissa. E cura ch’el, cun ses buttatschun, è siglì giuaden en l’aua, hai dà in terribel sfratg. Tschels han pensà che quai saja il segn ed èn siglids suenter. Uschia è Hans Nar restà enavos sulet cun las femnas da l’entira vischnanca.

SURMEIR

Las violas da Faller

En la Val Faller datti en in lieu in pitschen guaud. Quel ha num anc oz il «Gôt da las Violas». En quest guaud devi glieud selvadia ch’ins numnava violas. Quellas engulavan e magliavan ils animals ed umans che vegnivan sut lur griflas. Quels che las violas pudevan tschiffar, vegnivan serrads en cuvels, e cura ch’i cunvegniva, vegnivan els mazzads e magliads. Nagin na ristgava da s’avischinar a quest guaud senza esser armà.

Ina giada èn duas femnas violas vegnidas da tschiffar dus mats ed als han serrà en in cuvel. Essend ch’els eran anc pi - tschnets, han ellas vulì engraschar els endretg, per ch’els vegnian gronds e grass. In dals mats, il vegl, bragiva quasi adina, ed enstagl da vegnir grass, vegnivan ils povers mats adina pli maghers. In di han els udì la veglia da las violas a dir a l’autra: «Quests dus na vegnan betg grass. Nus faschain meglier da mazzar els.» Entant che la viola giuvna è puspè ida a chatscha per tschiffar insatge, ha la veglia ditg als mats: «Vegni cun mai, giain or a sulegl! Jau stoss guardar che vus n’hajas betg plugls.» La veglia però ha prendì cun ella ina cuntgadella, e cura ch’els èn stads or en il liber, è ella sa tschentada, ha mess la cuntgadella sper ella ed ha ditg ad in dals mats da laschar guardar, sch’el haja plugls sin il chau. Entant ha l’auter mat, sveglià e spert, tschiffà la cuntgadella senza che la veglia dubitass dal mal, ed ha tratg quella giu per la testa a la veglia, che quella è stada morta giu dal flatg. Alura ha el ditg al pitschen: «Ussa fugin nus tge che nus pudain!»

Ils dus mats èn fugids en tutta furia or e si dals prads da Sblocs ed han chattà là in um ch’era vi da far fain, essend ch’igl era il mais da fanadur. Ils povers mats han rugà l’um da vulair per amur da Dieu zuppar els en il fain. Els sajan vegnids tschiffads da las violas e stads buns da fugir; el stoppia però zuppar els immediat, uschiglio vegnia franc ina da las violas puspè a tschiffar els, ed alura vegnian els mazzads.

Il pur aveva gia fatg ensemen ina gronda part dal fain ed ha zuppà ils dus mats sut in mantun fain. Alura ha el lavurà vinavant sco sch’i na fiss nagut. Tuttenina ha el vis a currer ina dunna or dal guaud da Faller e vegnir si tar el. Quella ha dumandà el, sch’el n’haja betg vis dus mats. «Na», ha respundì il pur, «jau n’hai vis nagin». La viola, che viveva cun la veglia mazzada, era turnada da la chatscha, e vesend la veglia morta, ha ella immediat pensà ch’ils mattatschs hajan fatg quai. Tut desperada ha ella dumandà il pur, sch’ella na dastgia betg tschertgar els qua en il fain.

«Ti pos tschertgar dapertut, auter che en quest mantun qua. Là hai jau mess tut mes proviant e mia rauba», respunda il pur. «Sche ti tutgas però quest mantun, lasch jau liber mes chaun ch’è rentà qua. Jau fatsch pigliar tai, ed el vegn a ta stgarpar en tocs.» La viola tut desperada ha entschet a bittar enturn il fain e chattond nagut, ha ella vulì entschaiver a disfar er il mantun ch’il pur aveva scumandà. Ma il pur ha laschà liber ses chaun che sgiazzava per tschiffar la viola. Ed il pur ha cumandà al chaun: «Tschiffa ella e la stgarpa en tocs!» La viola è fugida ed il chaun suenter ad ella. Ed els n’èn mai turnads pli, ni il chaun ni la viola. Ils povers mats han alura raquintà al pur tge ch’era capità cun els.

Il tschierv

In da mes buns enconuschents gieva bler a chatscha. Ina giada ha el vis sin in prà da culm si Surses in grond e bel tschierv. Schebain ch’il tschierv ha scuvert il chatschader, n’è el betg sa muventà da ses lieu. Quai ha parì curius al chatschader, e lez n’ha betg ristgà da sajettar sin il tschierv. El è ì pli damanaivel, ma il tschierv guardava anc adina sin el e na sa muventava betg. Finalmain ha el vis ch’il tschierv era rentà cun ina suga vi d’in pal. Il tschierv na sa muventava anc adina betg ed ha laschà vegnir il chatschader pli datiers. Anc adina guardava il tschierv sin el cun egls curius. Il chatschader è s’avischinà al tschierv ed ha empruvà da far liber il nuf da la suga. Ma quest nuf era fatg en uschè ferm ch’el n’è betg stà bun d’al far ora. Perquai ha el prendì ses cuntè ed ha taglià giu la suga, ma betg taglià il nuf. Strusch che la suga è stada tagliada, ha il tschierv dà in sigl ed è currì dal prà siador e si per ina val ed è svanì, avant ch’il chatschader vegnia da tschiffar la buis e sajettar el. Tut vilà ha el clamà suenter: «Sche va, en num da Dieu!»

Quest chatschader martgadava era cun biestga. Varsaquants onns pli tard è el ì vi Promontogno a fiera per cumprar biestga. Si sur Beiva aveva el da passar ina punt. Gist dasper questa punt era ina chasetta. Cura ch’el è arrivà tar questa chasetta, ha ina dunna veglia clamà suenter ad el da spluntar tar ella cura ch’el turnia; ella haja da dir ad el insatge fitg impurtant. El ha empermess da spluntar ed è ì vinavant. Sin fiera ha el pudì cumprar varsaquantas mugias. Turnond a chasa stueva el trasora ponderar co ch’el pudess far da passar la chasa da la veglia senza ch’ella vesia el, pertge ch’el na sa fidava betg propi da quella; questa egliada n’aveva betg plaschì ad el. Ma tut n’ha gidà nagut. Schebain ch’el ha empruvà da sa zuppar davos la biestga, ha la veglia immediat vis el. El stueva passar la punt; insanua auter n’arrivava el betg sur l’aual vi. El n’ha pia betg pudì far auter che ir si en la chasa da la veglia.

Arrivond sin isch-stiva, ha el vis ch’igl era mess a maisa tut nobel e pront in excellent gentar. La veglia ha envidà el da seser a maisa. Cun starment è el sa mess a maisa ed ha entschet a mangiar, pertge ch’el n’ha betg ristgà da far encunter. La veglia ha immediat s’accurschì ch’el steva qua cun ina curiusa conscienza, ed ha perquai ditg ad el da mo star quiet; ella haja d’engraziar bler ad el. El na saveva betg chapir quai, pertge ch’el na pudeva betg sa regurdar d’avair vis ella insanua avant. Sin quai fa ella liber ses faziel da culiez, tira viador ina suga cun in tarment nuf e di: «Na ta regordas betg da questa suga qua? Sas, quest tschierv che ti has deliberà quella giada si culm, quai era jau. Jau era vegnida fermada là d’ina stria. En quel mument che ti has clamà suenter al tschierv: ‹Sche va, en num da Dieu!› sun jau vegnida liberada dal striegn. Ma la corda stoss jau adina purtar enturn culiez, perquai che ti n’has lezza giada betg taglià tras il nuf. Uss engraziel jau fitg a tai che ti m’has deliberà. Mintga giada che ti passas qua, sche cloma, pertge che jau hai da t’engraziar mia deliberaziun.» Da qua d’envi n’è el mai passà senza clamar, e mintga giada ha el survegnì in bun past.

La serp alva

Sin in’alp vegnivan durant il temp da stad bleras serps. Ni la glieud ni ils animals n’eran segirs da la vita. Ils purs da l’alp na savevan betg tge prender a mauns pli, els eran prest sfurzads da bandunar l’alp. In di è arrivà in scolar da la scola naira. El aveva er udì tge miseria ch’els avevan sin l’alp pervi da las serps. Il scolar ha alura dumandà, sch’els n’hajan mai vis serps alvas tranter questas serps. «Na», han els ditg, «serps alvas n’avain nus anc mai vis.» Ed i n’era davairas nagin che aveva vis talas. «Ma sch’i n’ha qua betg serps alvas», ha el ditg, «sche mo las autras vi jau bain destruir. Vus stuais però far quai che jau cumond.» Tut ch’è stà fitg cuntent da far e dar quai ch’el pretendeva, basta ch’els vegnian libers da las serps.

Alura ha el cumandà ch’els duajan purtar natiers laina e far cun quella in grond rintg sin il prà da l’alp, ed amez quel metter in bloc, per ch’el possia star en pe sin quel. Cura che tut quai è stà pront, è el stà en pe sin il bloc ed ha cumandà da dar fieu al rintg. Ed el ha entschet a sunar ina trumbetta cun in tun recent ch’ins udiva lunsch enturn. En pauc mument hai entschet a vegnir da tut ils mauns da tuttas sorts serps. Ellas vegnivan encunter ad el e gievan en il fieu ed ardevan.

Ussa parevi che tuttas sajan vegnidas natiers, pertge ch’in mument n’èn vegnidas naginas pli. Tuttenina ha il scolar da la scola naira però vis a vegnir d’in mut giu er ina serp alva cun ina terribla spertezza, e gist encunter ad el. Plain tema ed anguscha ha el clamà: «Ussa èsi finì cun mai.» E la serp è vegnida giu directamain ad el tras il pèz, uschia ch’el è stà mort sin il flatg. Da qua d’envi n’han ils purs però mai vis pli serps sin l’alp.

Ils trais vents

En ina valletta da noss pajais viveva ina povra famiglia. Il bab, la mamma ed ils blers uffants avevan pauc da ruier e da sa vestgir. Tut vilada steva la dunna ina saira avant isch-chasa e guardava plain scuidanza sin la chasa dal vischin bainstant. Qua è arrivà in signur cun ina cassacca verda tar ella ed ha ditg: «Sche Vus dais quai che Vus avais sut Voss scussal, vi jau procurar a Vus tants daners sco che Vus vulais.» La tgutga dunnetta pensava ch’il signur en verd veglia la cotgla ch’ella aveva en il scussal, ed ha empermess ad el quai. Pli tard ha ella raquintà tut a ses um; era quel ha stuì rir dal signur en verd.

Suenter intgin temp ha la dunna parturì in bel pop, ed els han prendì per padrin in vegl eremit e per madritscha la signura d’in chastè en la vischinanza. La saira da quel di è vegnì il signur en verd, ha mess ina bursa plain aur sin maisa ed ha ditg al bab ch’el vegnia en set onns per il mat che la mamma haja empermess ad el. Pir uss han ils buns vegls s’accurschì tgi ch’il signur en verd era e tge ch’el aveva manegià, dumandond la dunna quai ch’ella haja sut ses scussal. Tut contristads èn els sa lamentads vers lur cumpar, il pietus eremit. Quel ha fatg curaschi ad els e ditg ch’els duajan mo educar bain lur mat, e cura ch’el haja cumplenì tschintg onns, duajan els trametter el tar il padrin.

Ditg e fatg, suenter tschintg onns han ils geniturs tramess il figliol tar il padrin. Cun tutta bregia ha il bun eremit mussà al figliol da leger or da cudeschs vegls ed en linguas estras. Suenter ch’ils set onns èn stads passads, ha el cumandà al figliol dad ir si nua che duas vias sa cruschian, e da leger là en quest cudesch vegl ch’el dettia ad el. El na dastgia però mai guardar or dal cudesch, capitia tge ch’i veglia. Alura ha el dà ad el in cudesch vegl sco Metusalem, lià en pergiamina, e manà el en in lieu, nua che duas vias sa cruschavan. Là è il giuven sa mess a leger ed ha legì conscienziusamain ditg e lung. Tuttenina però ha el udì insatgi a chantar, sunar e sautar, sco sch’il barlot passass sperasvi. El ha guardà si dal cudesch ed en quest mument ha in tschess tschiffà el cun sias griflas. Per ventira aveva noss giuven però anc pudì prender il cudesch vegl cun el, ed el legeva trasora vinavant en quel. Perquai ha l’utschè stuì laschar dar el or da ses pichel, ed il giuven è crudà giu sin il culm Gelgia.

Là sin il Gelgia eran trais dialas che avevan in magnific chastè. Quellas han chattà il pitschen e manà el en lur palazi da cri - stal. Cun questas trais dialas buntadaivlas ha el passentà bels dis, e survegnind el barba, è el s’inamurà da la giuvna e pli bella da las trais dialas. Quella ha era gì plaschair dal bel giuven, ed en curt vulevan els far nozzas. Avant ha il giuven però anc vulì visitar ils buns geniturs ed il padrin e la madritscha. Cun larmas en ils egls ha el prendì cumià da sia spusa. Quella ha dà ad el in anè cun in crap custaivel ed ha ditg: «Cura che ti volvas quest crap vers mai, stoss jau vegnir; ma na volva el per l’amur da Dieu betg senza avair da basegn!» Engraziond ha el empermess da betg malduvrar il regal, e senza ch’el sappia co, è el stà a chasa tar ils ses ed en il chastè da sia buna madritscha. Quella aveva grond plaschair da ses figliol ch’era in zunt bel giuven, ed ella ha fatg amogna ad el sia fina figlia. Ma el ha ris da quest bumaun ed ha ditg ch’el haja ina bler pli bella spusa. Senza pensar a sia empermischun, ha el vulvì l’anè. Qua è arrivada la diala, sia spusa, alva sco ina gilgia, però tut vilada e mussond il det. Ensemen èn els puspè sa mess sin via per turnar a chasa sin il culm Gelgia. La saira han els prendì albiert en in ospizi, e durant la notg ha la furbra diala tratg l’anè dal spus or dal det ed è svanida. Il spus era tut contristà l’autra damaun, chattond ni spusa ni anè.

Curaschus sco ch’el era, è el sa mess sin via per tschertgar il culm Gelgia. Tut la glieud ch’el dumandava suenter quest culm, rieva ad el en fatscha e scheva ch’ella na sappia nagut d’in tal culm.

Ina saira tard è il giuven arrivà en in guaud stgir. Stanchel mort è el sa mess giu sin in cusch ed ha bragì. Alura è vegnì in um vegl sco paun e latg, cun ina barba alva, ed ha ditg: «Pertge bragias, mes giuven?» – «O, jau tschertg il culm Gelgia, las trais giuvnas sco gilgias ed il chastè da cristal!» – «Fin là èsi lunsch», ha respundì l’um vegl, «ma qua has in stgalfin, e mintga pass che ti fas cun quel, vas ti trais uras lunsch; jau sun l’aura sut.» Sin quai ha el suflà, e l’aura sut ha purtà il giuven trais uras lunsch viaden en il guaud. Là steva sper in cuvel in um vegl sco la crappa, cun chavels alvs e barba grischa: «Jau sun il vent sura», ha quel ditg. «Jau sai gia pertge che ti es qua e vi era gidar tai. Qua has in chapè che ta fa nunvesaivel!» Cun in chaud engraziament ha il giuven retschavì il chapè miraculus, ed il vegl ha suflà ch’il vent sura ha purtà il giuven trais uras pli lunsch en il guaud. Ussa steva qua davant il giuven in um cun chavels tut spalads e barba sburritschida, uschiglio dentant anc da buna possa, in stagn cumpogn. «Quai che ti tschertgas è qua si sur questa paraid-crap», ha ditg l’um, «e si là na po ni il vent sura ni l’aura sut bittar tai; jau sun però il favugn ed hai tutta pussanza en ils culms. Prenda quest fist, e cura che ti volvas el, es ti sur la paraid-crap!» Il giuven ha dà ina smanada al fist ch’il vegl al aveva regalà, ed en quest mument ha il favugn bittà el sur la paraid-crap si.

Or dal chastè da las dialas, che n’era betg lunsch davent, udiv’ins chant e musica da saut. Spert ha il giuven mess si il chapè dal vent sura ed è ì en il chastè da cristal. Là ha el vis sia spusa a maisa cun in auter, pronta per far nozzas. Giagliardamain ha il giuven cumenzà a mangiar davent tut quai che vegniva sin il taglier da sia spusa. Quai ha tementà quella uschè fitg ch’ella è currida en sia chombra, ed il giuven suenter. En chombra ha el prendì giu ses chapè e la spusa ha enconuschì el. La veglia amur ha victorisà. Cura ch’els èn ids giu tar ils chombrers, ha la diala fatg a quels la suandanta dumonda: sch’insatgi haja pers ina clav e laschà far ina nova, chattia però puspè la veglia, tgenina ch’el dovria? La veglia, han ils chombrers manegià unanimamain. Sin quai ha ella raquintà co ch’i saja ì cun ella. Ed anc il medem di ha ella maridà il spus vegl.

ENGIADIN’OTA

La signura da Morteratsch

Igl era il mais d’avust da l’onn 1864. Enturn l’Alp Bella era la vita plain activitad. Il signun ed il zezen eran attents vi da lur lavur. Aratsch, da quel temp paster sin l’alp, n’era betg mo in bel e simpatic giuven, mabain aveva era bunas manieras, ed uschia era el zunt bainvis dals ritgs signurs da Puntraschigna. Els al retschavevan cun buntad, cura ch’el gieva da temp en temp en lur chasas per il proviant usità.

Il pli cordial vegniva el mintgamai beneventà en la chasa d’ina ritga famiglia da purs. Là gentava Aratsch savens en il circul da la famiglia, e cun il temp è el s’inamurà da la bella figlia Maria. Ma tranter els era ina miraglia invisibla: Maria era ritga ed il paster na possedeva nagut.

La fin dal mais d’avust èn tut ils purs ids sin l’Alp Bella a mesiras. Il paster e la ritga giuvnetta sa legravan da sa vesair a la festa d’alp e pudair passentar in pèr bellas uras cuminaivlas. Ma quel di era Maria zunt trista. Ses bab era vegnì a savair da lur relaziuns amurusas ed aveva ditg ad ella cun in tun imperativ ch’el na lubeschia mai e pli mai che sia figlia daventia la spusa d’in pover paster da miserabla derivanza. Cura che Aratsch ha intervegnì quai, ha el bragì sco in uffant. Ma gia ha el cumenzà a far millis plans co ch’el pudess sa procurar ina tscherta bainstanza ed in bun num, ed er ils pleds da Maria al han pudì consolar in pau: «Tia vegn jau ad esser, semper tia! Jau spetg cun brama sin tes return, mes cor è tes. La forza umana na po betg rumper il liom che collia nossas olmas!» Ils poverets crajevan dad esser sulets, ma il bab da Maria era suan dà els. Cura ch’il bab ha udì ils pleds dals inamurads, ha el tramess davent Maria. Cun Aratsch ha el fatg da tala maniera, ch’el ha stuì bandunar l’Alp Bella.

Quel aveva ussa mo ina suletta finamira pli: el vuleva sa crear ina posiziun sin il nivel da Maria. Ed uschia è Aratsch sa rendì en Frantscha en servetsch militar. Suenter sis onns è el lura returnà sco um bainstant. La sort aveva manegià bain cun el: en pauc temp era el daventà chapitani da las guardias dal retg da la Frantscha. Ed ussa sa legrava el da finalmain pudair prender puspè en bratsch sia chara Maria. Chavaltgond tranter Samedan e Puntraschigna, ha el udì dalunsch a tutgar in zain che annunziava in funeral. Cun in curius sentiment en il cor è Aratsch galoppà vers Puntraschigna ed è arrivà en paucas minutas sisum vischnanca. El è entrà en baselgia ed ha vis amez quella ina bara cuverta d’in ponn nair ed ornada cun numerusas flurs. El ha dumandà ina veglietta che urava tgi che giaschia en il vaschè. Igl era Maria, sia chara Maria! La dolur da l’absenza dad Aratsch era stada pli ferma che la forza vitala. Aratsch n’ha betg bragì. La dolur aveva sientà tut sias larmas. Suenter avair urà sper il vaschè da Maria, ha el bandunà la baselgia ed è chaminà cun ses chaval vers l’Alp Bella. Là ha el visità ils lieus ch’eran colliads cun bellas regurdientschas, ha prendì cumià dad els ed è siglì sin ses chaval. La saira ha in chatschader vis el a galoppar giu per la grippa senza franar. Da quel di davent è Aratsch stà sparì. Pir ditg suenter ha insatgi chattà ses chapè sin la naiv d’in glatscher.

La legenda raquinta che Maria cumpareva suenter sia mort mintga saira sin l’Alp Bella. Il signun, il zezen ed ils pasters la vesevan a vegnir e l’udivan ad ir enturn en il tschaler da latg, nua ch’ella steva in mumentin, sagiond la groma cun in tschadun ed observond che tut saja en urden e bain mantegnì. Mintga giada ch’ella gieva enturn, udiv’ins ella a suspirar: «mort Aratsch!» La glieud era plaun a plaun s’endisada vi da quest’appariziun. Maria purtava la benedicziun sin quest’alp. Suenter paucs onns era l’Alp Bella – ch’ins ha numnà pli tard l’Alp Morteratsch – la pli productiva da l’Engiadina, schebain che la muaglia chargiada si là n’era betg numerusa.

Ina stad n’ha il vegl signun, che aveva chaschà blers onns sin quell’alp, betg pudì ir en ses post ed è vegnì substituì tras in giuven. Il vegl ha recumandà a quel da betg disturbar la visita nocturna. Ma il giuven n’ha betg vulì tadlar il cussegl da ses antecessur. L’emprima saira sin l’Alp Bella è la giuvnetta apparida a las uras usitadas. Il nov signun è suandà ella fin en il tschaler da latg. Cura ch’ella ha prendì in tschadun e cumenzà a maschadar il latg, ha el scumandà ad ella cun vusch gritta da cuntinuar: el na possia betg tolerar qua insatgi che tschufrognia ses latg. Sin quai ha la giuvnetta fixà el cun in’egliada nauscha ed è svanida cun il fracassar d’in terribel urizi ch’ha purtà ina tempesta anguschusa sur l’entira cuntrada.

Da quella notg davent èn ils prads daventads adina pli maghers; ils pigns sa deliberavan da mesa stad da lur ornament verd; al chant allegher dals utschellins èn suandads ils sbratgs dals corvs e dals utschels da rapina. La muaglia na deva quasi nagin latg pli; la benedicziun mancava! Suenter pauc temp èn ils purs stads sfurzads da bandunar l’alp ch’ins aveva pudì numnar pli baud cun raschun la perla da las alps d’Engiadina. En ina stgira e fraida notg è ella dada ensemen tras ina squassada da la terra. E cun il temp ha il glatscher derasà ses fraid mantè sin las ruinas da l’alp – sco quai ch’el aveva fatg cun il corp dal disfortunà Aratsch.

Il nivel alv

En la Val Müstair eran ils purs vi da far fain. A l’orizont na vesev’ins gnanc in nivelet che avess annunzià plievgia. Ed uschia han els nizzegià la bun’aura ed han preparà las runas da fain per chargiar. Qua è arrivà andetgamain in nivel alv ed è sa platgà gist sur las runas. Da quest nivel suflava in vent ch’ha devastà tut las runas e bittà il fain dapertut enturn.

La buna glieud n’ha betg pudì chapir quai, enfin ch’in prader tirolais, ch’era là en servetsch ed enconuscheva in pau il striegn, ha ditg: «Die sollen nochmal kimmen.» Els han duvrà tut il suentermezdi per refar puspè lur runas, ma strusch che quai era reussì, è returnà il nivel alv ed il fain è danovamain sgulà per tut ils chantuns enturn. Qua ha il Tirolais prendì ses cuntè or da giaglioffa ed al ha bittà sco ina frizza en il nivel ch’è sin quai svanì andetgamain.

Pauc pli tard è il Tirolais ì en l’Engiadin’Ota ed ha survegnì lavur tar in ustier. En stiva ha el vis ses cuntè pitgà sin il palantschieu sura. «Tge signifitga quest cuntè, mes ami?», ha il famegl dumandà il patrun. «Quel è vegnì bittà ina giada a mia dunna en il venter, cura ch’ella era vin Val per emprender la scola naira. Ma per quel che tschertga el ed al vul avair, hai jau qua er insatge», ha respundì l’ustier mussond sin ina pistola chargiada. Il Tirolais ha taschì ed è svanì uschè spert sco quai ch’el ha pudì.

Las cullas da Segl

Dal temp, cura che Segl aveva anc num «Seglias-Majoria» ed ils viandants che traversavan il Pass dal Malögia midavan là lur chavals, mangiavan e bavevan insatge u cumpravan dals pestgaders da Segl in butschin litgivas en salamuira, èsi capità ch’il lai e l’En èn creschids talmain pervi da la marschauna ch’els èn ids sur las rivas ora ed han inundà ils prads ed il guaud giuven. La maiaria da Segl era andetgamain separada dal rest dal mund.

Da quel temp devi dentant en las muntognas grischunas anc blers umets selvadis. Questas pitschnas creatiras eran adina fitg gentilas cun ils buns umans. Els han damai udì che las chaminadas dals abitants da Segl eran sut l’aua e ch’els pativan fom. Cunquai ch’ils umets na savevan betg sgular e betg nudar, vulevan dentant exnum gidar quels da Segl, han els inventà in med da transport per purtar ad els mangiativas.

Els han rimnà satgs plain guglias da lareschs, peschs, ovs e fritgs setgentads. Alura han els rudlà las mangiativas a cullas e zuglià questas cullas preziusas en las guglias da laresch. Quests plimatschs da guglias han els mess sin il lai. Els èn nudads sin l’aua ed il vent da Malögia ha suflà las bartgettas da guglias directamain davant las chasas dals abitants da Segl. Ils uffants han scuvert sco emprims questas cullas, han rimnà ellas e cartì d’avair chattà in nov giugaret. Ma mintga giada ch’in uman tutgava las cullas, s’avrivan quellas e las mangiativas crudavan viador. En quest mument han quels da Segl savì ch’ils umets selvadis eran vegnids en agid ad els.

Ils dus frars

En ina vischnanchetta stevan in um ed ina dunna. Els avevan dus figls, Giachem e Duri. Giachem era in bun mat, ma betg gist il pli furber, entant che Duri era nausch e malign. Ils geniturs possedevan in grond bain ed avevan dudesch bellas vatgas en stalla. Suenter la mort dals geniturs, na vegnivan ils dus frars insumma betg perina. Duri era in engurdun e vuleva avair tut per sasez; a Giachem na cuiva el nagut e pretendeva perfin ch’el fetschia tut las grevas lavurs sulet. In di èn els sa separads. Duri ha construì ina stalla nova ed ils dus frars han stuì parter las vatgas. Duri na vuleva betg sa cuntentar mo cun la mesadad, e perquai ha el ditg a Giachem: «Taidla, jau ta fatsch ina proposta. Laschain ir oz las vatgas sulettas a bigl, e cura ch’ellas turnan, avrinsa las portas da la stalla nova e da la veglia. Quellas che van en la stalla veglia èn tias, e quellas che van en la nova tutgan a mai. Es cuntent uschia?» El ha pensà per sasez: «Franc van tuttas pli gugent en la stalla nova.» Giachem è stà cuntent, ed uschia èn las vatgas idas quel di sulettas a bigl.

Duri era sin fanestra e guardava giu sin las vatgas cun in rir malign. Ma bainbaud na rieva el betg pli, pertge che las vatgas èn – ina suenter l’autra – turnadas en la stalla veglia. Be in’unica vatga veglia mirvegliusa è sa vulvida vers la stalla nova ed è ida viaden. Uschia ha Duri, che carteva d’esser uschè furber, stuì sa cuntentar cun ina vatga trida, e Giachem ha survegnì las indesch autras. Duri aveva ina terribla ravgia sin ses frar, ma el na pudeva far nagut, pertge ch’el sez aveva vulì che las vatgas vegnian partidas en questa maniera.

In di ha Giachem mazzà ina vatga per far batgaria. Il tgir ha el stendì ora sin il ladritsch per setgar. Cura che quel è stà setg, ha el prendì el ed è sa mess en viadi per ir en citad a vender el. Vers saira è el arrivà en in guaud spess, e cunquai ch’i cumenzava gia a vegnir stgir, è Giachem rampignà sin in pign per passentar là la notg. Qua ha el vis tuttenina a vegnir giu dal guaud umens cun laternas. Quels èn vegnids nà fin tar ses pign ed han cumenzà a dumbrar lur marenghins. Giachem ha dalunga s’accurschì che quai era ina banda da laders. Da la tema ha el cumenzà a tremblar sco la feglia, uschia ch’el era strusch pli bun da tegnair il tgir. Quai è ì in mument – e – tuttenina ha el stuì laschar dar quel, e cun in terribel fracass è il tgir setg crudà giu dal pign. Cura ch’ils laders han vis a vegnir quest guaffen nair, èn tuts siglids en pe ed han sbragì: «Fugi, fugi, quai è il diavel!» ed èn scappads senza pensar a lur marenghins ch’els avevan laschà sternids sut il pign. Strusch che Giachem ha vis che tuts eran davent, è el vegnì giu dal pign ed ha emplenì sias giaglioffas cun ils marenghins. Ma alura n’ha el betg laschà crescher erva sut las solas dals chalzers ed è turnà il pli spert pussaivel a chasa. Il di suenter ha el fatg emprestar da Duri la stadaira per pasar els. Cura che Giachem ha dà enavos ella, ha Duri chattà sin la cuppa da la stadaira ina munaida d’aur. «Sapperment», ha el pensà. «Quest tamazi ha pasà marenghins! Tgi sa danunder ch’el ha survegnì quels?» Suentermezdi è el ì vi en stiva da Giachem a fufragnar. Giachem al ha raquintà tut avertamain, e Duri ha pensà: «Sche quai è ì uschè bain a quest pluffer, alura ma gartegia quai anc meglier.» Gia il di suenter ha el mazzà sia unica vatga, ma la quaida da l’aur era talmain gronda, ch’el n’ha betg pudì spetgar fin ch’il tgir era setg. Dalunga ha el prendì il tgir ed è ì en il guaud. Giachem al aveva explitgà bain avunda, nua ch’ils laders vegnian. El n’era betg ditg sin il pign ch’els èn cumparids bravamain. Cura che Duri ha vis quels bels daners ch’ils laders han rasà ora sut il pign, han ses egls cumenzà a glischar da la quaida, e tut quiet ha el prendì ses tgir ed al ha laschà crudar giu sin ils laders. El carteva senz’auter che quels fugian puspè, ma questa giada èsi ì auter. Siond ch’il tgir n’era betg setg, è el crudà giu sco in sdratsch senza far grond fracass, ed uschia n’han ils laders era gì nagina tema questa giada.

Els èn siglids en pe, e vesend Duri sin il pign, ha els sbragì: «Aha, uss avainsa il canagl che ans ha engulà nossa munaida. Ve immediat giu da quest pign!» Ma Duri n’è betg sa muventà. Qua han ils laders clamà: «Sche ti na vegns betg immediat giu, tirainsa si in pèr schluppettadas!» Tge ha el damai vulì far auter che obedir a lur cumond. Strusch ch’el è arrivà per terra, han ils laders tschiffà el, al han unschì las costas en urden ed al han stgatschà or dal guaud. Pli viv che mort è Duri arrivà a chasa. El aveva ussa vis che cun tut sia malizia na pudeva el betg drizzar ora tant sco Giachem. Perquai ha el fatg la pasch cun ses frar, e da qua davent han els puspè vivì ensemen ed èn adina vegnids bain perina.

ENGIADINA BASSA

Il stgazi da Martina

In pur da Martina, ina fracziun da la vischnanca politica da Tschlin, era ì ina giada a sauar ses prads sur las chasas. El è restà fatschentà là fin la saira. Returnond da via giu, ha el vis sper il mir dal santeri ina brastgida. Aha, ha el pensà, qua èn stads uffants a pascular lur bovs ed han fatg in fieu per passatemp. Sch’igl ha qua brastgida vi jau era gist envidar mia pipa.

El è sa tschentà là sin in mut, ha emplenì sia pipa cun tubac ed ha prendì or da la brastgida in charvun che al pareva cotschen-fieu. El ha tegnì quel sin la pipa, ma il tubac n’ha betg ars. El ha bittà davent quel e prendì in auter charvun pli glischant, ma era quel n’ha betg ars il tubac. Pir uss è el s’accurschì ch’il charvun n’era betg chaud.

Sin quai ha el pensà da prender cun sai in pèr tocs per guardar tge che quai pudess esser, ed uschia ha el mess dus tocs en sia giaglioffa. Arrivà a chasa era la tschaina gia pronta e l’um n’ha betg pli pensà al charvun, mabain ha mangià ed è ì a durmir. La damaun, cura ch’el è levà, ha el vulì ir per il charvun ed ha vis per sia gronda surpraisa, che quel era sa transfurmà en duas munaidas d’aur.

Spert sco ina frizza è l’um currì sin il santeri per far racolta, ma la brastgida supponida n’era betg pli là.

In spectacul nocturn

Avant insaquants onns m’ha raquintà in um da Sur En, il qual n’era betg enconuschent sco baterlunz, circa il sequent:

Igl era ina giada in enviern da pauca naiv. Cunquai ch’ils rievens dals funs eran terrens, laschavan nus da Sur En ir ora las chauras e las chatschavan nà da la punt sin quels rievens sut las chasas da Crusch. Quellas stevan mintgatant era sur notg da Tschern si en ils champs da Sent. Enturn Nadal alura è rut or in enorm fraid e mes vischin ha ditg si per mai: «Ti, questa saira stuain nus ir a guardar da nossas chauras, uschiglio tschiffan quellas in dafraid e van a frusta.»

La saira alura essan nus ids en quatter a la tschertga, tgi dad ina vart e tgi da l’autra. Igl era in clerglina sco da bel di. Nus eran ans cunvegnids da clamar in l’auter, cura ch’in da nus aveva chattà las chauras. Jau era ì si dals rievens dal Cuc, lunsch lunsch amunt en ils champs da Sent.

Tuttenina hai jau udì in orribel sbragizi en l’aria, in lamentim spaventus ch’è ì tras pel ed ossa. El è passà sur mai ora sco ina schluppettada, da l’ost vers il vest, cun in snuaivel fracass. Jau, sfinì e turmentà, hai chalà da tschertgar las chauras, e senza clamar ils auters sun jau currì giu tar dunn’Annina en l’ustaria da la Crusch. Senza raquintar la chaussa hai jau laschà purtar in zanin vinars. Alura è arrivà er in auter camarat en furia da stiva en e bainbaud il terz e pauc pli tard er il quart. Tuts eran turmentads da questa terribla appariziun en l’aria. Nus avain alura bavì il vinars da cumpagnia ed essan ids deprimids a chasa. Ma tge surpraisa: las chauras eran en il fratemp arrivadas sulettas a chasa; probablamain eran er ellas vegnidas scurrentadas dal sgarschaivel sbragizi.

Il Joccal grischun

En ina vischnanca viveva ina giada in ritg possessur da terren che aveva plirs fittadins. In dals pli diligents tranter quels n’aveva dapi quatter onns betg pudì pajar a ses patrun il fit, perquai ch’el era stà benedì cun ina zunt numerusa famiglia da set uffants. Quest um diligent al quietava mintg’onn cun ils medems pleds: «Hajas pazienza, signur patrun, il mument na poss jau betg restituir mes debits. Ma en paucs onns, cura che mes Joccal è uschè grond ch’el ma po gidar, vi jau pajar a Vus il fit ed ils fits dal fit.»

Surprais da la speranza futura da quest um, ha il patrun in di vulì vesair sez quest Joccal. Ed uschia ha el fatg ina visita nunspetgada en chasa da ses fittadin. Là era però sulettamain il Joccal che seseva en cuschina sper la platta. Alura ha il patrun dumandà el: «Tge fas ti qua tut sulet?» – «Jau ma divertesch da vesair ellas a sautar si e giu», ha il mattatsch respundì. Hm!, ha pensà il patrun, el è qua sulet e vul vesair auters che sautan si e giu. Quai savura da Joccal.

«Sche nua è pomai tes bab?», ha dumandà il patrun.

«Quel è ì a far in donn ed in interess a medem temp», ha ditg il mattatsch.

Hm!, ha pensà il patrun, era questa resposta savura da Joccal, nagin na po far a medem temp in donn ed in interess. «Sche ma di alura nua che tia mamma è», ha ditg il patrun.

«Ah, char signur», ha respundì il mattatsch, «quella fa oz il paun gia mangià.»

Hm!, puspè ina bella resposta, ha pensà il patrun. Mangiar il paun avant che far el. Quai po be in Joccal respunder.

Tuttina ha il patrun dumandà puspè: «Ma di damai nua ch’è tia onda che abitava cun vus?»

«Ah, quella narra è sin chombra», ha ditg il mattatsch, «e bragia sur dal plaschair da l’onn passà.»

«Bravo Joccal!», ha ditg il patrun. «Quai èn quatter bellas engiavineras; sche ti ma pos uss era declerar quellas andantamain, alura vi jau far cuntent tai.»

«Gea», ha respundì il mattatsch. «Quai fatsch jau gugent per pudair gidar uschia mes bab ch’è Voss debitur.»

Spert ha el prendì giu il viertgel da sia chazzetta, nua che cuievan las bagiaunas ed ha ditg: «Guardai qua co che las bagiaunas sautan si e giu en la chazzetta!»

«Bravo, Joccal», ha ditg il patrun riend: «Qua has ti cumplettamain raschun.»

«Ma di ussa co che tes bab po far a medem temp in donn ed in interess?»

«Quel è ì oz a sauar nossa prada. El engola in pau da l’aua dal vischin. A quel fa el in donn ed a nus in interess.»

«Bravo, Joccal!», ha ditg il patrun, «era sche quai n’è betg dal tut endretg e gist, has ti tuttina cumplainamain raschun.»

«Ed ussa ma di co che tia mamma po far oz paun gia mangià?»

«Ah, quai è facil da chapir, signur patrun. L’emna passada n’avevan nus nagin paun pli en chasa ed avain stuì emprestar quel dal vischin. Ed oz fa la mamma il paun per returnar.»

«Bravo, Joccal! Era questa soluziun ma plascha. Ussa ma di anc l’ultima, co po tia onda bragir dal plaschair da l’onn passà?»

«Ah, char signur patrun! Quella ha maridà l’onn passà ed ha gì grond plaschair da sias nozzas. Oz percunter è ella sin chombra e bragia sur da las dolurs dal part.»

«Ussa», ha ditg il patrun, «sun jau satisfatg cumplettamain. E per che ti daventias anc pli spiertus, di a tes bab ch’il patrun saja stà qua oz sin visita e che ses Joccal haja, cun sias bellas engiavineras, pajà tut ils fits dals quatter onns, cun fit dals fits. Ed il patrun saja returnà dal tuttafatg cuntent puspè a chasa.»

Co ch’il diavel ha inventà il vinars

Igl era ina giada dus purs che avevan ina dispita pervi dals terms da dus prads. In pretendeva ch’il term saja en quest lieu e l’auter pretendeva ch’el saja en l’auter lieu.

In di è arrivà in um tar in da quests purs ed ha ditg: «Taidla, ve cun mai, jau ta vi mussar da metter terms, uschia ch’i para ch’els sajan là gia dad onns ed annorums.»

Quai era la magia naira!

Il pur ha manegià: «Va bain. Alura vom jau ussa siador, met giu quests terms e muss a l’auter co ch’il cunfin va!»

Paucs dis pli tard è quest um vegnì tar l’auter pur ed ha ditg il medem sco quai ch’el aveva ditg a tschel. «Taidla, jau ta vi mussar da metter terms, uschia ch’i para ch’els sajan là gia dad onns ed annorums. Alura has ruaus cun tes vischin.»

L’auter di è il pur ì siador ad uras per metter ils terms. Ma tge ha el vis? Ses vischin aveva gia mess ils terms. El ha dumandà: «Tgi ha mussà a tai da far quai?»

«Ma quel e quel m’ha instruì!»

«Ma quest tal ha er instruì mai!»

En quest mument è l’um cumparì, e quel che aveva emprendì sco emprim da metter terms ha cumenzà ina dispita cun l’um – quai era il diavel – enfin ch’els han cumenzà a sa bastunar ed èn rudlads da las costas oragiu.

Il pur ha vis ch’el na vegniva betg maister, pertge ch’il diavel era bler pli starmentus. Perquai è el fugì en il guaud. Là ha el vis in schemberun tut marsch cun ina fora en il fund, ed el è ì en questa fora. Ma curt suenter ha el udì ch’il diavel al suandava, ed el è ì da la fora siador, tras la planta. Amez la planta era rut giu in gross rom e là era anc in’ulteriura fora. Il pur è sortì da questa fora ed ha serrà quella cun la magia naira. Alura è el siglì giu da la planta ed ha serrà era l’autra fora, uschia ch’il diavel è stà tschiffà.

Là, dasper il schember, passava ina senda, e blera glieud scheva ch’igl haja spierts en questa planta. Ins udiva mintgatant in fracass. Ed il diavel era endadens e pensava per sasez: tgi sa co ch’i vesa ora, co ch’i va giu l’enfiern, tge che mia mamma fa? En il fratemp aveva el era studegià co ch’el pudess far ina bavronda per metter ils umans en dispita, uschia ch’els cumenzian a blastemmar e smaladir e stoppian la finala ir giu l’enfiern. Ed uschia el ha emprendì da far vinars, giansauna e ginaiver.

Quai è stà uschia divers onns, fin ch’igl è vegnì ordinà in tagl da laina. In di han ils taglialaina era pinà il schemberun. Cura che quel è crudà per terra, è el sfratgà en tanta tocca, ed il diavel è mitschà e scappà, e tschels èn restads enavos tut spaventads. Cura ch’il diavel è arrivà giu l’enfiern, ha el vis che quel era tut vid e che sia mamma era morta. Alura ha el ditg: «Sco ch’i para n’èsi betg ì bain durant che jau sun stà davent! Tuts èn en parvis. Ussa vi jau ir a brischar vinars. Cura ch’ils umans baivan quel, cumenzan els a sautar ed a chantar e sa dispitar, uschia ch’i guarda or er insatge per mai.

In mez onn suenter era l’enfiern plain. I vegnivan entiras rotschas, uschia ch’el ha stuì engrondir l’enfiern per in terz.

Indicaziuns bibliograficas

Div. funtaunas. Ditgas e paraulas rumantschas. Tenor: Muntognas magicas, Cuira 2011. Tut ils dretgs d’autur(a) / chasa editura resalvads. Ediziun epub: www.chattà.ch (2016).